Һарриет сабый бала булған саҡта уҡ Босстың ике өлкән апаһы, Алма Фаһлстрем (швед. Alma Fahlstrøm, 1863—1947) һәм Дагмар Мёллер (швед. Dagmar Möller, 1866—1954), был ваҡытта билдәле башҡарыусылар булғандар. Оҡшау өлгөһө булған апалары менән илһамланып, Һарриет үҙенең актёрлыҡ карьераһын апаһы Алма һәм уның ире Йоһан Фаһлстрем (1867—1938) етәкселегендәге норвег гастроль компанияһында башлаған. "Ромео һәм Джульетта"ла Джульетта ролен уйнарға саҡырылған ун һигеҙ йәшлек Һарриет үҙенең апаһы Инесҡа яҙған хатында, нисек итеп премьера алдынан сәхнәнән, фалиж һуҡҡандай, ҡурҡҡанын, ә һуңынан спектаклгә, шаршауға һоҡланғанын, һәм икенсе көндә урамда таныған кешеләрҙең үҙенә нисек ҡарағанын яҙған. Алма Һарриеттың беренсе һәм берҙән-бер — етерлек буйһоноу талап иткән — ысын уҡытыусыһы булған. Алма ире Йоһан менән Һарриет араһында хис-тойғолар тыуғанын белгәндән һуң, уҡытыусы менән уҡыусының  туғанлыҡ мөнәсәбәттәре ҡатмарлашҡан. Босстың ата-әсәһе был ваҡытҡа вафат булған, һәм Һарриет, Алманың ҡушыуы буйынса, атаһының бай булмаған мираҫынан Стокгольмда, Копенгагенда һәм Парижда алып барылған тикшеренеүҙәргә аҡсалата ярҙам күрһәткән.